สังคมข่าวหุ้น
ดัชนีตลาดหุ้นไทยวานนี้ (18 ต.ค. 2565) ปิดที่ 1,590.36 จุด บวก 18.96 จุด หรือ 1.21% มีมูลค่าการซื้อขาย 63,968.76 ล้านบาท
ดัชนีตลาดหุ้นไทยวานนี้ (18 ต.ค. 2565) ปิดที่ 1,590.36 จุด บวก 18.96 จุด หรือ 1.21% มีมูลค่าการซื้อขาย 63,968.76 ล้านบาท
18 ต.ค. 2565

ดัชนีตลาดหุ้นไทยวานนี้ (18 ต.ค. 2565) ปิดที่ 1,590.36 จุด บวก 18.96 จุด หรือ 1.21% มีมูลค่าการซื้อขาย 63,968.76 ล้านบาท ซึ่งระหว่างวันดัชนีปรับขึ้นมาสูงสุดที่ 1,594.68 จุด และลงมาต่ำสุดที่ 1,576.62 จุด โดยวานนี้มีแรงซื้อในหุ้นที่เกี่ยวกับการท่องเที่ยว ทั้งหุ้นค้าปลีกอย่าง CPALL หุ้นสายการบินอย่าง AOT และหุ้นโรงแรม MINT ที่ราคาปรับตัวขึ้นมานำตลาด และมีมูลค่าการซื้อขายที่หนาแน่น
เข้าสู่ช่วงประกาศงบ Q3 ของ บจ.ไทย ก็มีนักวิเคราะห์หลายสำนักออกมาคาดการณ์กัน วันนี้เจ๊ขอยกคอมเมนต์ของ “กรภัทร วรเชษฐ์” ที่มองว่า ทิศทางกำไรของตลาดหุ้นไทย Q3 แม้กลุ่มพลังงานจะมีฐานกำไรที่อยู่ในระดับสูง และเป็นตัวประคองกำไรรวมหลัก แต่ผลประกอบการพ้นจุดที่ดีที่สุดไปแล้ว ขณะที่กำไรกลุ่ม Domestic ในประเทศเริ่มฟื้นตัวต่อเนื่อง ไล่เรียงตั้งแต่ ธนาคาร กลุ่มการบริโภค หรือหุ้นที่เติบโตจากภายใน ทำให้การลงทุนหลัก ควร Switch มาเน้นกลุ่มนี้มากขึ้น ดังนั้น กลยุทธ์การลงทุน แนะนำพอร์ตการลงทุนระยะยาว ถือหุ้น 70% ตราสารหนี้ 15% ทองคำ 5% และเงินสดหรือ Money Market Fund 10% หุ้นแนะนำ ได้แก่ SCB (TP155), BBL (TP175), TLI (TP20.1),  MAKRO (TP41), BJC (TP41), CRC (TP48), ICHI (TP11.7), BE8 (TP100), BEC (14.6), ERW  (TP4.5), SCGP (TP70) และ GPSC (TP90)
บริษัท เนชั่น กรุ๊ป (ไทยแลนด์) จำกัด(มหาชน) หรือ NATION แจ้งตลาดหลักทรัพย์ฯ ว่า คณะกรรมการบริษัทได้มีมติอนุมัติให้บริษัท เนชั่น ทีวี จำกัด หรือ NTV ซึ่งเป็นบริษัทย่อย ซื้อหุ้นสามัญจำนวน 189,997 หุ้นในบริษัท เนชั่น นิวส์ จำกัด หรือ NN คิดเป็น 99.99% เป็นการซื้อจากบริษัท เนชั่น บรอดแคสติ้ง คอร์ปอเรชั่น จำกัด (มหาชน) หรือ NBC (ซึ่งอยู่ในระหว่างการเปลี่ยนชื่อเป็นบริษัท คิง เจน จำกัด (มหาชน)) โดยมีมูลค่าการซื้อขายรวมทั้งสิ้น 293.77 ล้านบาท โดยคาดว่าคู่สัญญาที่เกี่ยวข้องจะเข้าทำสัญญาซื้อขายหุ้นภายในวันที่ 25 ต.ค. 2565
“หุ้นกู้ดิจิทัลบางจาก” ประสบความสำเร็จ ผู้ลงทุนตอบรับจองซื้อเต็มวงเงิน 3,000 ล้านบาท ภายใน 3 นาที 18 วินาที ของการเปิดจองวันแรก ตอกย้ำความเชื่อมั่นศักยภาพและโอกาสธุรกิจของบางจาก ตอบโจทย์การลงทุนในธุรกิจที่มุ่งสู่การเติบโตอย่างยั่งยืน โดนใจผู้ลงทุนยุคดิจิทัล ด้วยช่องทางการลงทุนผ่านแอปฯ “เป๋าตัง” เปิดโอกาสทุกคนเข้าถึงการลงทุนที่มีศักยภาพอย่างสะดวก ทั่วถึงและเท่าเทียม
บริษัท อินเตอร์ลิ้งค์ คอมมิวนิเคชั่น จำกัด (มหาชน) หรือ ILINK มาตามนัด! คว้างานเกาะเต่า รับรู้รายได้ปีนี้ราว 5-8% “วริษา อนันตรัมพร” กรรมการและผู้จัดการทั่วไป เผยว่า ได้รับหนังสือสั่งจ้าง “งานจ้างก่อสร้างสายเคเบิลใต้น้ำ ระบบ 33 เควี ไปยังเกาะเต่า จังหวัดสุราษฎร์ธานี” ระยะทาง 48 กิโลเมตร มูลค่าทั้งสิ้น 1,786,170,260 บาท กำหนดก่อสร้างแล้วเสร็จภายใน 540 วัน นับจากวันลงนามสัญญาจ้าง ซึ่งพิธีลงนามสัญญาจะมีขึ้นในวันที่ 1 พ.ย. 2565
บริษัท พลังงานบริสุทธิ์ จำกัด (มหาชน) หรือ EA เปิดตัวรถกระบะไฟฟ้า 100% ด้วยนวัตกรรมฝีมือคนไทย ภายใต้การดำเนินงานของ บริษัท ไมน์ โมบิลิตี คอร์ปอเรชั่น จำกัด ที่ดำเนินธุรกิจผลิตและประกอบยานยนต์ที่ขับเคลื่อนด้วยระบบพลังงานไฟฟ้า 100% โดยใช้นวัตกรรมและเทคโนโลยีที่ทันสมัย ในการพัฒนายานยนต์ไฟฟ้าในการยกระดับการขนส่งเชิงพาณิชย์จากฝีมือคนไทย ผลักดันให้เกิดผลสำเร็จของอุตสาหกรรมยานยนต์ไฟฟ้าที่เป็น New S-Curve ตามยุทธศาสตร์ของประเทศ นับเป็นก้าวสำคัญพัฒนา EV Mini Truck MT30 ภายใต้คอนเซ็ปต์ “Respect Environment”  และได้จดทะเบียนเป็นรถกระบะไฟฟ้า 100% รุ่นแรกของไทย
กลุ่ม บริษัท พฤกษา โฮลดิ้ง จำกัด (มหาชน) หรือ PSH ประกาศแต่งตั้งผู้บริหารระดับสูงใหม่ 3 ตำแหน่ง ได้แก่ นายแพทย์สมศักดิ์ อรรฆศิลป์ เข้าดำรงตำแหน่งประธานเจ้าหน้าที่บริหาร บริษัท โรงพยาบาลวิมุต โฮลดิ้ง จำกัด นายแพทย์สุวาณิช เตรียมชาญชูชัย เข้าดำรงตำแหน่งรองประธานเจ้าหน้าที่บริหาร บริษัท โรงพยาบาลวิมุต โฮลดิ้ง จำกัด และ นายแพทย์สมชัย อัศวสุดสาคร เข้าดำรงตำแหน่งผู้อำนวยการอาวุโส โรงพยาบาลวิมุต โดยนายแพทย์สมศักดิ์ อรรฆศิลป์ จะดูแลรับผิดชอบธุรกิจในกลุ่มธุรกิจโรงพยาบาลและบริการทางการแพทย์ต่าง ๆ ภายใต้บริษัท พฤกษา โฮลดิ้ง จำกัด (มหาชน) ตั้งแต่วันที่ 17 ต.ค. 2565 เป็นต้นไป